CELEX: 62008TN0380
Language: el
Date: 2008-09-09 00:00:00
Title: Υπόθεση T-380/08: Προσφυγή της 9ης Σεπτεμβρίου 2008 — Κάτω Χώρες κατά Επιτροπής

8.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 285/51
            
         Προσφυγή της 9ης Σεπτεμβρίου 2008 — Κάτω Χώρες κατά Επιτροπής
   (Υπόθεση T-380/08)
   (2008/C 285/92)
   Γλώσσα διαδικασίας: η ολλανδική
   Διάδικοι
   
      Προσφεύγον: Βασίλειο των Κάτω Χωρών (εκπρόσωποι: C. Wissels και M. de Mol)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την υπό στοιχεία SG.E3/MV/psi D(2008) 5364 απόφαση της Επιτροπής της 30ής Ιουνίου 2008 και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την απόφαση της 13ης Σεπτεμβρίου 2006 στην υπόθεση COMP/38.456 — Πίσσα (Κάτω Χώρες) (1), η Επιτροπή επέβαλε πρόστιμα σε μεγάλο αριθμό επιχειρήσεων, προμηθευτών και παραληπτών πίσσας για ασφαλτοστρώσεις, καθόσον ενήργησαν κατά παράβαση του άρθρου 81 ΕΚ. Στην απόφαση αυτή, η Επιτροπή δεν δημοσιοποίησε όλα τα στοιχεία. Διάφορα, ανεξαρτήτως του αν είναι δημόσια, νομικά πρόσωπα, στα οποία περιλαμβάνεται το προσφεύγον, υπέστησαν σοβαρή ζημία από τις ενέργειες των επιχειρήσεων. Λόγω του γεγονότος ότι για την αποκατάσταση της ζημίας είναι εξαιρετικά χρήσιμο να μαθευτούν οι πληροφορίες αυτές, το προσφεύγον ζήτησε βάσει του άρθρου 6, παράγραφος 1, του κανονισμού (ΕΚ) 1049/2001 (2), να αποκτήσει πρόσβαση στο πλήρες, μη λογοκριμένο, κείμενο της αποφάσεως της 13ης Σεπτεμβρίου 2006. Με απόφαση της 30ής Ιουνίου 2008, η Επιτροπή απέρριψε την αίτηση αυτή.
   Προς στήριξη της προσφυγής του το προσφεύγον προβάλλει, πρώτον, ότι η προσβαλλόμενη απόφαση αντίκειται στο δικαίωμα προσβάσεως, όπως προβλέπεται από το άρθρο 255 ΕΚ, σε συνδυασμό με τα άρθρα 1 και 4 του κανονισμού 1049/2001.
   Δεύτερον, το προσφεύγον θεωρεί ότι η Επιτροπή έπρεπε να επιτρέψει μερική πρόσβαση κατά το άρθρο 4, παράγραφος 6, του κανονισμού 1049/2001.
   Τρίτον, η προσβαλλόμενη απόφαση αντίκειται στην αρχή της αναλογικότητας.
   Τέταρτον, η προσβαλλόμενη απόφαση συνιστά παράβαση του άρθρου 253 ΕΚ λόγω ελαττωματικής αιτιολογίας.
   Πέμπτον και τελευταίον, κατά το προσφεύγον η προσβαλλόμενη απόφαση αντίκειται στο άρθρο 10 ΕΚ σε συνδυασμό με την αρχή της αναλογικότητας.
   
      (1)  Απόφαση 2007/534/ΕΚ της Επιτροπής, της 13ης Σεπτεμβρίου 2006, σχετικά με διαδικασία βάσει του άρθρου 81 της Συνθήκης για την ίδρυση της Ευρωπαϊκής Κοινότητας [Υπόθεση COMP/F/38.456 — Πίσσα (Κάτω Χώρες)] [κοινοποιήθηκε υπό τα στοιχεία C(2006) 4090] (ΕΕ 2007, L 196, σ. 40).
   
      (2)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).